2014 | 10 | 30

tab város önkormányzata

Sajtóközlemény

346 milliós beruházás Tabon – Megkezdődött a városi intézmények energetikai korszerűsítése

**A kiviteli szerződés aláírása és a munkaterület hivatalos átadása után megkezdődött Tab Város egyes közintézményeinek energetikai korszerűsítése. A projekt keretében elvégzik a Tabi Közös Önkormányzati Hivatal, a Tabi Járási Hivatal és a Tabi Takáts Gyula Általános Iskola és Alapfokú Művészeti Iskola épületeinek utólagos külső hőszigetelését, a fűtési rendszer és a világítás korszerűsítését. A beruházás az Európai Unió támogatásával 345.999.410 forintból valósulhat meg, amelyből 51.899.912 forint az önerő. A projekt várhatóan 2015. május 31-én ér véget.**

A „Tab Város egyes közintézményeinek energetikai korszerűsítése” című, KEOP-5.5.0/B/12-2013-0035 azonosítószámú projekt három fő elemből áll.

A Tabi Közös Önkormányzati Hivatal oldalfalainak utólagos külső szigetelése mellett 10 cm-es szigetelést kap a födémszerkezet is. Továbbá kicserélik a külső nyílászárókat, és a 3 db gázkazánt kondenzációs gázkazán váltja fel. Egy napelemes rendszer telepítésével és az elektronikus előtétes fénycsöves világítás kiépítésével pedig jelentős villamosenergia-megtakarítást érnek el.

Hasonló korszerűsítésre kerül sor a Tabi Járási Hivatalnál. A homlokzat, a lábazat és a födém hőszigetelése mellett itt is kicserélik a külső nyílászárókat. A mostani 36 kW-os gázkazánt lecserélik kondenzációs gázkazánra. A most telepítendő napkollektor a meleg vizet, a napelemes rendszer pedig a villamosenergiát állítja elő. Itt is új világítótesteket, elektronikus előtétes tükrös aramatúrákat szerelnek fel.

A Tabi Takáts Gyula Általános Iskola és Alapfokú Művészeti Iskola homlokzata, lábazata és pince födémszerkezete is utólagos hőszigetelést kap. A fűtés korszerűsítése során a 12 db 40 kW-os gázkazánt lecserélik kondenzációs gázkazánra. Napkollektor melegíti majd a használati meleg vizet, és napelemek termelik a villamosenergiát többek között az új tükrös armatúrák számára. A tornaterembe gépi szellőzőrendszert is beszerelnek.

A 85 százalékos vissza nem térítendő támogatás segítségével megvalósuló beruházás eredményeként évente 148,51 tonnával csökken az üvegházhatású gázok kibocsátása, 373,95 GJ-lal nő a megújuló energiahordozók felhasználása és összességében 1330,660 GJ elsődleges energiahordozót takarítanak meg a tabi intézményekben.

A beruházás kivitelezője a nagykanizsai Z-Pannon Építőipari, Kivitelező és Fővállalkozó Kft.